# Rosa Maria Poch Claret

Rosa Maria Poch Claret (Barcelona, 3 de novembre de 1962) és una enginyera agrònoma, edafòloga i catedràtica de la Universitat de Lleida. Membre de diversos comitès internacionals del sòl, ha desenvolupat la seua tasca docent i investigadora a l'Escola Tècnica Superior d'Enginyeria Agrària (ETSEA). El 2022 fou distingida amb la medalla Narcís Monturiol al mèrit científic.

## Trajectòria
### Formació acadèmica

Estudià enginyeria agrònoma a l'ETSEA, aleshores depenent de la Universitat Politècnica de Catalunya, i n'assolí el títol el 1987. Posteriorment, cursà estudis de postgrau a la Universitat de Gant, on cursà un màster en Ciències del Sòl (1989) i es doctorà també en Ciències del Sòl l'any 1992.
L'any 1992 esdevingué professora de la Universitat de Lleida i el 2011 obtingué la plaça de catedràtica al Departament de Medi Ambient i Ciències del Sòl.

### Àmbit d’estudi i afiliació

Al llarg de la seua carrera investigadora, Poch Claret ha dedicat els seus estudis a la micromorfologia de sòls aplicada a la gènesi de sòls, l'estructura i porositat del sòl, la geoarqueologia, així com els impactes dels usos del sòl en l'estructura i emmagatzematge de carboni.
Ha presidit la Comissió de Morfologia i Micromorfologia de Sòls de la Unió Internacional de Ciències del Sòl (IUSS, de l'anglès International Union of Soil Sciences) del 2010 al 2018 i el Panell Intergovernamental de Sòls de la FAO entre el 2018 i el 2021. Ha estat també membre del comitè d'experts i coautora dels informes 1, 2 i 3 sobre el Canvi Climàtic a Catalunya.

### Reconeixements

Poch Claret fou elegida membre numerària de la Secció de Ciències i Tecnologia de l'Institut d'Estudis Catlans el 2020. El 2022 fou nomenada membre honorària de la IUSS i el mateix any rebé la medalla Narcís Monturiol al mèrit científic i tecnològic de la Generalitat de Catalunya.

## Referències

* ↑ «Rosa M Poch Brief Curriculum Vitae». Instituto Superior de Agronomia. [Consulta: 14 octubre 2018].
* ↑ «Conseller Nadal: "Vull afirmar el compromís del Govern de fer tot el possible perquè el sistema català de recerca i universitats segueixi avançant en l'excel·lència"». Generalitat de Catalunuya - Recerca i Universitats, 25-01-2023. [Consulta: 10 març 2025].
* ↑ «Rosa M Poch». ORCID. [Consulta: 14 octubre 2018].
* ↑ «Rosa Maria Poch Claret». Departament de Medi Ambient i Ciències del Sòl (UdL). Arxivat de l'original el 2022-05-23. [Consulta: 14 octubre 2018].
* ↑ «La catedràtica de l'ETSEA, Rosa M. Poch, al Panell Intergovernamental de Sòls de la FAO». 12/06/2018, Departament Medi Ambient i Ciències Sòl [Consulta: 14 octubre 2018]. Arxivat 2018-10-14 a Wayback Machine.
* ↑ «Rosa Poch, presidenta del Panell Intergovernamental de Sòls de la FAO». UDL - Universidad de Lleida.
* ↑ «Canvi climàtic a Catalunya». [Consulta: 17 octubre 2018].
* ↑ «La catedràtica de la UdL Rosa M. Poch, nova membre numerària de l'IEC». Nació Digital, 11-10-2020. [Consulta: 10 març 2025].
* ↑ «L'Institut d'Estudis Catalans incorpora tres nous membres a la Secció de Ciències i Tecnologia». IEC. [Consulta: 12 octubre 2020].
* ↑ «La Generalitat distingeix la investigadora de la UdL Rosa Maria Poch». Segre, 06-07-2022. [Consulta: 3 agost 2022].